РЕГЛАМЕНТ (ЕО) № 132/2008 НА КОМИСИЯТА
от 14 февруари 2008 година
за изменение на Регламент (ЕО) № 745/2004 за определяне на мерки по отношение на внос на продукти от животински произход, предназначени за лична консумация
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално член 8, параграф 5, трето тире от нея,
като взе предвид Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (2), и по-специално член 3, параграф 5, член 16, параграф 3 и член 17, параграф 7 от нея,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (3), и по-специално член 6, параграф 3 от него,
като има предвид че:
(1)
Регламент (ЕО) № 745/2004 на Комисията (4) определя мерки по отношение на вноса на месо и месни продукти и на мляко и млечни продукти, предназначени за лична консумация. Тези продукти са определени чрез позоваване на някои от продуктите, изброени в приложението към Решение 2002/349/ЕО на Комисията от 26 април 2002 г. относно определяне списъка на продуктите, които се проверяват на граничните инспекционни пунктове съгласно Директива 97/78/ЕО на Съвета (5).
(2)
Вследствие на отмяната на Решение 2002/349/ЕО, считано от 17 май 2007 г., с Решение 2007/275/ЕО на Комисията от 17 април 2007 г. относно списъците с животни и продукти, които подлежат на проверка в граничните инспекционни пунктове съгласно директиви 91/496/ЕИО и 97/78/ЕО на Съвета (6) и с оглед гарантиране на яснота, съгласуваност и прозрачност, е необходимо в Регламент (ЕО) № 745/2004 да бъдат изброени продуктите, които попадат в неговия обхват.
(3)
Регламент (ЕО) № 745/2004 следва да бъде съответно изменен.
(4)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 745/2004 се изменя, както следва:
1.
В член 1 параграф 1 се заменя със следния текст:
„1. За целите на настоящия регламент под „месо и месни продукти“ и „мляко и млечни продукти“ се имат предвид продуктите, изброени в приложение V.“
2.
Текстът на приложението към настоящия регламент се добавя като приложение V.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 февруари 2008 година.